**פרקטיקות הלכתיות וסביבתיות בקרב חרדיות מקבוצות שוליים**

**Orthodox women's identities and environmental attitudes**

**ליאת דאודי\* ורקפת סלע-שפי\*\***

**\*המחלקה לסוציולוגיה ואנתרופולוגיה, אוניברסיטת בן-גוריון בנגב**

[Liatdaudi@gmail.com](mailto:Liatdaudi@gmail.com)

**\*\*היחידה למחקר התרבות, אוניברסיטת תל-אביב**

[rakefet@tauex.tau.ac.il](mailto:rakefet@tauex.tau.ac.il)

**פרקטיקות הלכתיות וסביבתיות בקרב חרדיות מקבוצות שוליים**

**ליאת דאודי\* ורקפת סלע-שפי\*\***

**תקציר.** גישה רווחת בזרם המרכזי בישראל נוטה לראות בציבור החרדי בכלל, ובנשים החרדיות בפרט, קבוצה תרבותית שהגישות והפרקטיקות הסביבתיות (environment) זרות לה.ואולם, בהלכה ובמקרא מופיעים אזכורים רבים לשמירה על הסביבה ואף על פי כן, ישנו פער בין הכתוב לבין המתרחש בפועל. מאמר זה, הנשען על מחקר שנערך בשתי שכונות בעיר בית שמש, יידון בזיקה בין דפוסי פעולה הלכתיים המתקיימים במרחב הפרטי ביחידת המטבח כמו ברירת קטניות לבין דפוסי פעולה סביבתיים כמו הפרדת פסולת, שמקיימות נשים חרדיות משתי קבוצות שוליים בחיי היום יום שלהן: מזרחיות 'בעלות בתשובה' ואנגלו-סקסיות, 'חוצניקיות'. הדיון יעסוק בטווח שבין האדישות לעניין הסביבתי – או האפשרות ליצור מודעות סביבתית בחייהן. המחקר מבוסס על ראיונות עומק ועל ניתוח הצטלבותי של צירי הזהות המרובים של נשים אלו. הנחת מוצא חלוצית במאמר זה היא שקיים תואם בין דפוסי פעולה הלכתיים לסביבתיים ולפרופיל העמלני של האישה החרדית המתאים לפרופיל סביבתני. הממצאים מעלים כי בקרב רוב הנשים לא נמצא קשר בין פרקטיקות הלכתיות לבין העניין הסביבתי. רוב הנשים החרדיות אינן תופסות שמירה על הסביבה כערך בפני עצמו, לא כל שכן ערך המצוי בראש סדר העדיפויות היום-יומי שלהן. הזיקה הסביבתית שלהן כרוכה בהיבט מעמדי-תרבותי יותר מאשר בהיבט דתי-מגדרי ונובעת מנסיבות חברתיות. המוטיבציה לאמץ סגנון חיים הנתפס כסביבתי אינה בהכרח קשורה לידע ולכן הנטיות הסביבתיות של נשים חרדיות מקבוצות שוליים נעות בהתאם לנסיבות חייהן ולמעמדן המשתנה בחברה המסורתית-חרדית בישראל.

**\* הפקולטה למדעי הרוח והחברה, המחלקה לאנתרופולוגיה וסוציולוגיה, אוניברסיטת בן-גוריון בנגב**

**\*\* הפקולטה למדעי הרוח, ביה"ס למדעי התרבות, היחידה למחקר התרבות, אוניברסיטת תל-אביב**

**מבוא**

החברה החרדית בישראל נחקרת באופן נרחב בעשורים האחרונים. חברה זו כוללת בתוכה קבוצות שונות ורבות פנים ונחשבת לחברה מסורתית פטריארכלית השומרת על ההמשכיות התרבותית ועל גבולותיה המוגדרים (קפלן, 2003, גודמן, 2002, בן-שחר, 2015). ואולם, על אף שמדובר בחברה שמרנית היא חווה תמורות ושינויים מהירים בשנים האחרונות (מלאך, חושן וכהנר, 2016).

מחקרים העוסקים בקשר שבין סביבה (environment) לציבור החרדי מתרכזים במספר נושאים בולטים, ביניהם עמדות החרדים בנושאי סביבה ואופן תפיסתם את המרחב שבתוכו הם חיים. מרבית מחקרים אלו עוסקים בנושאים הקשורים לניקיון (מרק ואחרים, 2016) ובכך שהציבור החרדי מתמקד במה שקורה בד' אמותיו, כלומר במרחב הביתי, ואינו נותן דעתו למתרחש במרחב הציבורי - ב"רשות הרבים" (שלהב וקפלן, 2003). כמו כן, על אף שישנם אזכורים רבים בהלכה ובמקרא העוסקים בשמירה על הסביבה, ישנו פער בין הכתוב לבין המתקיים בפועל.

בשנים האחרונות עולות יוזמות שונות פרטיות וציבוריות המנסות לעודד את החרדים לשמירה על הסביבה. כך למשל 'מכתב הרבנים' שיזמה הסטודנטית שיר שפרן[[1]](#footnote-1) (2019) במטרה לרתום את רבני הציונות הדתית לנושא הפסקת השימוש בכלים החד-פעמיים, או יוזמת הרב יצחק אסקפה חבר מועצת העיר בת ים המעלה מודעות לנושא המיחזור[[2]](#footnote-2) (2021). אף על פי כן, הנושאים הסביבתיים עדיין מצויים בסדר עדיפות נמוך מאוד בקרב החברה החרדית, לעיתים מסיבות הקשורות לפרנסה ולעיתים בשל העדר ידע וחינוך סביבתי שלא מותאם לעולמה ההלכתי-ערכי (Alkaher, Goldman and Sagy, 2018).

בדיון אודות החברה החרדית ואופני התייחסותה לסביבה, מרכזיותה של האישה החרדית מהווה מוקד של שינוי בשל מעמדה המתחזק בקהילתה, בביתה ובמשפחתה (קפלן,2003, שלהב, 2005). הנשים החרדיות מהוות קבוצה מעניינת, במיוחד לאור השינויים המתרחשים לאחרונה בחברה זו בהיבט המגדרי והתעסוקתי (בראון, 2017). עם זאת, לאור חסר מחקרי בשאלת היחס של נשים חרדיות לסוגיות סביבתיות, ובפרט של נשים חרדיות מקבוצות שוליים[[3]](#footnote-3), נבקש במאמר זה לבחון את הזיקה בין דפוסי פעולה הלכתיים שהן מקיימות בחיי היום יום שלהן לבין דפוסי פעולה סביבתיים בעיר בעלת נוכחות חרדית הולכת וגוברת כמו בית שמש.

מאמר זה הוא חלק ממחקר רחב יותר שנערך בבית שמש ומטרתו לבחון את היחס של נשים חרדיות מקבוצות שוליים לעניין הסביבתי, על הרצף שבין אדישות לבין מודעות סביבתית. מתוך תמות רבות שנבחנו במחקר, מאמר זה יתמקד בקשר בין פרקטיקות הלכתיות לסביבתיות. הנחת המוצא העומדת בבסיס תימה זו, נשענת על הקשר בין ההלכה היהודית לסביבה במרחב החרדי הפרטי. הפרופיל הדקדקני של האישה החרדית המקיימת במטבחה הביתי הלכות ומצוות רבות אפשר שיתיישב עם פרופיל סביבתי הכרוך בעמלנות וירידה לפרטים. במילים אחרות, נבקש לשאול האם ישנה זיקה בין דפוסי פעולה הלכתיים הקשורים לכשרות, מזון ופסולת ומתקיימים במטבח הביתי לבין דפוס פעולה סביבתי כמו הפרדת פסולת.

בהנחה שמודעות ואימוץ אורח חיים סביבתי מותנים בדפוסי פעולה יותר מאשר באידיאולוגיה מנוסחת (זרדז וסלע-שפי, 2016) נסקור במאמר זה דפוסי פעולה הלכתיים הקשורים לכשרות, מזון ופסולת שהנשים החרדיות מקיימות במרחב הביתי שלהן, עם התמקדות בפעילותן במטבח. זאת בכדי לזהות את דרכי המימוש של פרקטיקות הלכתיות אלו בחיי היומיום הביתיים שלהן, ובאיזו מידה, אם בכלל, ניתן לתרגם אותן לדפוס פעולה סביבתי כמו הפרדת פסולת; בנוסף, נבחן באיזו מידה ניתן לזהות זיקה רעיונית, בין התכתיב ההלכתי לבין חשיבה סביבתית כפי שהיא מוכרת היום. סוגיות אלו נבדקו באמצעות ראיונות עומק עם נשים חרדיות מהעיר בית שמש, המהווה בשנים האחרונות מוקד משיכה לאוכלוסייה החרדית ומונה כ-125,000 תושבים (הלשכה המרכזית לסטטיסטיקה, 2019). בתוכה נבחרו שתי שכונות אשר לכל אחת מאפיינים שונים: שכונת "ממזרח שמש", הממוקמת במזרח העיר ושכונת "רמת בית שמש א", הממוקמת בדרום העיר.

בעבודה זו נעשה שימוש במחקר איכותני המתמקד בשיטות אתנוגרפיות, בראיונות עומק חצי מובנים ובדגימת כדור שלג ככלים לאיסוף הנתונים. האפשרות שנשים חרדיות יסגלו מודעות סביבתית נעוץ בהתבוננות בפרשנות המעשית שלהן להלכה, כפי שהן מקיימות אותה בחיי היומיום שלהן, ובהעדפותיהן בקיום מצוות מסוימות באופן כזה או אחר. באמצעות ראיונות העומק עם נשים אלו זוהו ניואנסים של תחושות, קודים מוסריים ומתחים חברתיים של היבטים מרכזיים בחייהן (סלע-שפי וזרדז, 2015). גישת המחקר מניחה אי אחידות ודינמיות במרכיבי הזהות השונים (Snow & Anderson, 1987) הנתונים בתהליך הבניה בלתי פוסק לאורך החיים, ובוחנת את עבודת הזהות של הנשים במחקר. הפוטנציאל שלהן להיות 'סביבתיות' מותנה בטווח אפשרויות רחב, הנע בין אדישות לעניין הסביבתי, והעדרן של פרקטיקות סביבתיות לבין קיום של פרקטיקות סביבתיות והופעתה של מודעות סביבתית.

המאמר פותח בסקירה אודות החברה החרדית בישראל ובתוכה קבוצות השוליים של הנשים החרדיות המצויות בלב המחקר. בהמשך תידון מתודולוגיית המחקר ומגבלותיו, ייערך דיון ויוצגו הממצאים המתבססים על הרעיונות המרכזיים הקושרים בין ההלכה לסביבה, כאשר יוצג החלק של הנשים בעלות התשובה ולאחריו של הנשים החוצניקיות. ממצאים אלו ירצפו את המהלך המחקרי ויובילו למסקנות בפרק המסכם.

**החברה החרדית בישראל ובתוכה חרדיות שוליים**

האוכלוסייה החרדית בישראל מונה למעלה ממליון נפש, כ-13% מאוכלוסיית המדינה. קבוצת הנשים החרדיות מונה קרוב לארבע מאות אלף ומתוכה כמאה וחמישים אלף נשים בגילאי 20 עד 59. הגידול השנתי המהיר של קבוצה זו עומד על ארבעה אחוזים בשנה ונובע משיעור ילודה גבוה לעומת קבוצות אחרות באוכלוסייה (שנתון החברה החרדית בישראל, 2019). החרדים מאורגנים במסגרת של קהילות המתקיימות זו לצד זו תוך חיכוך ותלות עם החברה הכללית הסובבת אותם. קהילת החרדים בחרה להיות "חברת לומדים" (פרידמן, 1991) אשר גברים רבים בתוכה עוסקים אך ורק בלימוד תורה ואילו נשים חרדיות רבות יוצאות לסייע בפרנסת המשפחה (אלאור, 1992) ונוכחותן הופכת מצויה באופן משמעותי במרחב הציבורי, עובדה המנוגדת לערכי החברה החרדית (נריה בן-שחר, 2015).

בקהילה החרדית בישראל ישנם שלושה זרמים מרכזיים: החסידים, הליטאים והספרדים. בנוסף לאלו, ישנם פלגים קטנים יותר כמו קהילות החוזרים בתשובה, "חרדים מודרניים" ואף חרדים שאינם משתייכים לשום זרם (גל, 2015). לעומת שני הזרמים האירופים, הזרם הספרדי המודרני (ש"ס) מאופיין בגמישות הלכתית ושימת דגש על היבטים חברתיים על ידי קירוב יהודים ספרדיים מסורתיים אל הדת (כהנר ואחרים, 2012). בשנים האחרונות מובחנים תתי-זרמים נוספים בתוך החברה החרדית, כמו "חוצניקים" או "צברים", "סגורים" או "פתוחים" ועוד (כהנר ואחרים, 2012). הבחנות אלה מקבלות ביטוי באוכלוסיית המחקר המתמקדת בשתי קבוצות שוליים בתוך הקהילה החרדית: נשים מהזרם החרדי-ספרדי ובתוכו קהילת "בעלי התשובה" ונשים מזרם ה"חוצניקים", מהגרים אנגלו-סקסים מארצות הברית ומאנגליה.

הנשים החרדיות מהוות כתשעה אחוז מקרב הנשים היהודיות בישראל (הלשכה המרכזית לסטטיסטיקה, 2013). ניתן לשייך אותן לשתי קבוצות מיעוט: מיעוט תרבותי בחברה החרדית ומיעוט סוציולוגי בקרב הנשים בישראל (נריה בן-שחר, 2015). מקומה של האישה בחברה החרדית מגולם בפסוק "כל כבודה בת מלך פנימה"(תהילים, מ"ה, י"ד) אשר מתבטא בטקסטים, שיעורי צניעות במוסדות החינוך, בשיעורים לנשים ועוד (קהת, 2008, ליוש, 2014, נריה בן-שחר, 2015). לאישה חרדית יש בממוצע שבעה ילדים (שנתון החברה החרדית בישראל, 2019). מספר הילדים מטיל עומס רב הן על האישה והן על בנות המשפחה, אך בד בבד מאפשר לה להוות מוקד השפעה חינוכי ולעצב כראות עיניה את הדורות הבאים, ולכן, ככל שהעניין הסביבתי יובן ויוטמע בקרב נשים חרדיות, הסיכוי שהן תשלבנה את חשיבותו בחינוך הילדים יעלה.

**מתודולוגיה**

בעבודה זו נעשה שימוש במחקר איכותני המתמקד בשיטות אתנוגרפיות ומבוסס על ראיונות עומק חצי מובנים וניתוח שיח קפדני של התמלילים. אוכלוסיית המחקר מונה 14 נשים חרדיות מבית שמש משתי קבוצות שוליים שונות, קבוצה אחת מכל שכונה נבחרת: האחת כוללת את שבע הנשים המזרחיות המתגוררות בשכונת 'ממזרח שמש', המצויה במזרח העיר ומאופיינת בתושבים 'חוזרים בתשובה', ממעמד סוציו-אקונומי נמוך, בנייה צפופה ומרחב ציבורי מוזנח. הקבוצה השנייה כוללת את שבע הנשים החרדיות האנגלו-סקסיות משכונת 'רמת בית שמש א'', המצויה בדרום העיר ומאופיינת בתושבים ממעמד סוציו-אקונומי גבוה, בתים פרטיים ומרחב ציבורי מטופח. כלומר נשים 'חוזרות בתשובה' ונשים חרדיות 'חוצניקיות' [היגרו לישראל מחו"ל בעיקר מארה"ב ואנגליה]. לצורך הדיון נכנה את נשות ממזרח שמש – "בעלות התשובה" ואת נשות רמת בית שמש א' – "חוצניקיות". כמו כן, שמות הנשים המשתתפות במחקר ומופיעים במאמר זה הינם בדויים.

מכלל המרואיינות שבע מרואיינות הן ילידות הארץ, ארבע ילידות ארה"ב, שתיים ילידות הודו ואחת היא ילידת אנגליה. טווח הגילים של הנשים הוא בין 36 ל-54 שנים. כולן נשואות עם בין ארבעה ל-13 ילדות וילדים. מתוך שבע בעלות התשובה– שתיים לא הצהירו על השכלה כלל, שלוש בעלות 12 שנות לימוד, אחת בעלת 14 שנות לימוד, אחת בעלת השכלה תיכונית ואחת בעלת תעודת בגרות. מתוך שבע החוצניקיות – אחת לא הצהירה על השכלה כלל ושש נשים הינן בעלות השכלה אקדמית: אחת בעלת תואר שני בחינוך אנגלי ויהדות, אחת בעלת תואר שני בקלינאות תקשורת ואחת בעלת תואר שני באפידמיולוגיה. שתיים נוספות בעלות תואר ראשון בפסיכולוגיה ואחת בעלת תואר ראשון בחינוך.

ההיבט התעסוקתי בקרב המרואיינות מגוון. שתיים מתוך שבע בעלות התשובה הן עקרות בית. כך גם שתיים מתוך החוצניקיות. ארבע מתוך שבע בעלות התשובה מתפרנסות כמטפלת, כמטפלת מוסמכת, כעובדת משרד וכקוסמטיקאית. לעומתן, ארבע חוצניקיות דיווחו על עיסוקיהן כקואוצ'רית, מנחת הורים ומורה, קלינאית תקשורת וכמורה לשיעורים פרטיים. עיסוקים נוספים שתוארו, בשכר חלקי: מרואיינת אחת בעלת תשובה היא בעלת יחידת אירוח להשכרה. מרואיינת אחרת מאיירת על קירות ומרואיינת נוספת עוסקת בבישול ואפייה לעת מצוא. עיסוקים נוספים שאינם לצורך פרנסה ואותן ציינו הנשים במחקר: שלוש חוצניקיות דיווחו על היותן פעילה חברתית, בריאותנית ועוסקת בצילום ובבישול. שתיים מבעלות התשובה סיפרו על עיסוק באמנות וחיזוק נשים בתחומי היהדות.

יצירת הקשר עם רוב הנשים במחקר זה נעשתה באמצעות האם של אחת הכותבות, סימה דאודי. אשה חרדית-מזרחית, אם ל-13 ילדים בעלת תשובה ותיקה המתגוררת בשכונת ממזרח שמש ודמות מוכרת בקהילה מתוקף עיסוקיה כמגייסת תרומות ועושה צדקות. לפני שנוצר קשר ישיר עם הנשים, סימה התקשרה עם איתן בעניין המחקר העוסק בנושא ההלכה והסביבה. לאחר שחלק מהנשים איתן שוחחה נתנו את הסכמתן העקרונית לשוחח, נוצר עימן קשר ישיר. ההכנה של סימה סייעה מאד בקבלת ההסכמה להתראיין מצד הנשים החרדיות (אריאלי וכהן, 2013). בסופו של דבר מתוך 25 מרואיינות פוטנציאליות משתי השכונות, הסכימו למפגש ולראיון רק כמחציתן, ובפועל נערכו 14 ראיונות.

מועד ומיקום הראיונות נקבעו על פי בחירתן של הנשים. מטרת הראיון, כפי שהוצגה בשיחת טלפון מקדימה, כללה התייחסות לנושא "הקשר בין ההלכה לסביבה". מהלך הראיונות כלל בחלק הראשון התייחסות והודיה על פינוי הזמן לצורך הראיון, בפרט שמדובר בנשים אמהות למשפחות מרובות ילדים אשר משאב הזמן הינו יקר מאוד עבורן. לאחר הצגת הנושא הובטחה שמירה על סודיות, עילום שם ולבסוף בקשה להסכמה להקלטת הראיון לצורכי מחקר בלבד. חלק הארי של הראיון התרחש כשיחה פתוחה שבה נשזרו שאלות שהובילו לתשובות ולנושאים שונים הקשורים בעולמן ההלכתי, האמוני, התעסוקתי, הזהותי, האישי והסביבתי. 12 ראיונות נערכו בדירות ובבתים פרטיים, ראיון אחד נערך בבית קפה וראיון נוסף נערך בגינה ציבורית.

במאמר זה נבחנים דפוסי פעולה הלכתיים הקשורים לכשרות, מזון ופסולת שהנשים החרדיות מקיימות במטבח במרחב הביתי שלהן. יחידת המטבח נחשבת למוקד אחריות ושליטה בלעדי של האישה החרדית. היא פועלת בתוכו ומקיימת הלכות כשרות שונות בהתאם למידת אדיקותה, בחירותיה ומצבה הסוציו-אקונומי. לכן, יחידה זו נבחרה לשמש כמוקד לבחינת דפוסי הפעולה ההלכתיים שמקיימות נשים אלו ולהרגלי הפסולת מהיחידה המשפחתית שלהן. דוגמה בולטת לכך היא טיפול בקטניות לבישול שמצריך סדרת פעולות, כמו וידוא הכשר מתאים, המשתנה מאישה לאישה בעת רכישת המוצר, או ברירת הקטניות להרחקת יחידות פגומות. פגם בקטנייה עלול להעיד על הימצאות חרק ומכאן לחשש לעבירה על הלכת כשרות. לפיכך, ההנחה היא שביצוע פעולות דקדקניות כמו ברירת הקטניות או הפרדה בין בשר לחלב נטענים בחיי היומיום במשמעויות והקשרים מסוימים, שאינם הלכתיים בהכרח. מרחב הפעולה והתמרון של נשים אלו נבחן בהתאם לאופן היענותן הסלקטיבית ברמת המעשה ביחס להלכות, המותנית בסיטואציות השונות של חייהן (Swidler, 1986).

באמצעות ניתוח הראיונות ביקשנו לבדוק את מידת החשיבות המוענקת לממד רעיוני-פרשני של דפוסים שמקורם בהלכה היהודית. בחלק מהראיונות הנשים אכן העלו וציינו אזכורים הלכתיים אלו - חלק מן המקורות וחלק מהתפילה. בראיונות מסוימים הועלה על ידי כמראיינת אזכור הלכתי כזה או אחר על מנת להדגים קשר הלכתי-מקראי-סביבתי וכן על מנת לבחון היבטים קונוטטיביים ואחרים של הנשים במחקר. כמו כן, על מנת לבדוק עד כמה, אם בכלל, הן חשות שמתקיימים קשרים כלשהם בין ההלכה לסביבה, כפי שהן תופסות.

הציטוטים ההלכתיים שעלו בדברי המרואיינות מעניינים לשעצמם, כיוון שהם חלק מדפוס פעולה. באמצעות הצורך שלהן לעשות שימוש בציטוטים – הן כמו מעידות על עצמן שהן בעלות ידע. הבאת הציטוט מקנה להן הון סימבולי, כלומר הן זוכות להערכה באמצעות הידע שהן מפגינות (גורביץ', ערב, 2012), דבר המחזק את דמותן כנשים חרדיות ש'מצופה' מהן להיות בקיאות במקרא. בהקשר זה, לא נבחנה שלמות הפסוקים כפי שמופיעים במקורות, אלא נבחן עצם השימוש או ההתייחסות לציטוט כזה או אחר.

שדה המחקר מבטא מרחב חברתי-תרבותי המתקיים בשתי זירות שונות הנבדלות אחת מן השנייה במוצא אתני, במעמד סוציו-אקונומי, בהשתייכות לזרם חרדי ומידת מסורתיות, ובתפיסת המרחב הפרטי מהיבטים סביבתיים. בשכונות הנדונות כאן מתגוררים תושבים בעלי שיוכים חרדיים נוספים מהזרם המרכזי של החברה החרדית כמו למשל חסידי גור. עם זאת, בעבודה זאת נעשה מיקוד בקבוצות הנחשבות לשוליים בתוך החברה החרדית. מטרת מאמר זה היא להניח שכבה נוספת לידע הקיים בתחום הזיקה שבין זהות וקהילות לבין הפצת סדר היום הסביבתי, ובפרט בהתייחס לקהילות החרדיות בחברה הישראלית, באמצעות שילוב של מגוון פרספקטיבות, ואל מול המציאות המסורתית-הלכתית והסביבתית המשתנה.

**דיון וממצאים**

**סביבה והלכה**

במקורות היהודיים ניתן למצוא תשתית רחבה של הנחיות לשמירה על הסביבה, כחלק מהכבוד שאדם צריך לחלוק לבורא עולם. על פי התפיסה האנתרופוצנטרית, האינטרסים של האדם גוברים על אלה של כל מין אחר ורק לאדם יש מעמד מוסרי (מישורי, 2016). בהתייחס לתפיסה זו טען לין ווייט (White, 1967) כי המשבר האקולוגי יחמיר עד שלא נדחה את האקסיומה הנוצרית-יהודית דתית זו, לפיה לטבע אין זכות קיום פרט לשירות האדם. שמירה על הסביבה תבטיח את קיומו של האדם והשחתתה תפגע בסופו של דבר בקיומו של המין האנושי.

יש הרואים את ייעודו של העולם כנברא כדי להינתן לשימושו של האדם, כפי שמופיע בספר בראשית: *"...הנה נתתי לכם את כל עשב זרע זרע אשר על פני הארץ ואת כל העץ אשר בו פרי עץ זרע זרע יהיה לכם לאכלה*"(בראשית א', כ"ח-כ"ט) . ואולם, אפשר למצוא במקורות ביטוי לגישה האקוצנטרית על פיה האיזון האקולוגי הוא החשוב ולכל רכיב במערכת זכות קיום ומאבק על חייו, כפי שתיאר אלדו ליאופולד בחיבורו 'תורת מוסר האדמה' (ליאופולד, 1949). על פי התפיסה התיאוצנטרית במרכז הבריאה עומד הבורא המצווה על כל ברואיו להגשים את הערכים שלמענם נוצר העולם ולכולם חלק בהגשמת תכלית זו, אם כי לאדם בהיותו יצור תבוני, נועד התפקיד המרכזי ((Vogel, 2001. תפיסה זו מכירה בערכו של הטבע ואיננה מעודדת את האדם לרמוס את הטבע (אונגר, 2010). למרות כל זאת, נדמה כי הציבור החרדי כיום אינו נותן דעתו לסביבה שמחוץ לביתו, כלומר לרשות הרבים (מרק, אלפסי ואומר, 2016).

מבחינה רעיונית, קולות חדשים הנשמעים בשנים האחרונות מתארים את המפגש בין היהדות לקיימות ולסביבה כמשלים ((Hitzhusen, 2002, Benstein, 2006 האמונה כי ריבונו של עולם הוא בורא העולם מעצימה את המחויבות לשמירת קיומו ולכן מחויב האדם ליטול אחריות למעשיו ולהתחשב בדורות הבאים ובשל עושרו הגדול של העולם התורני הוא עשוי לשמש נקודת מפגש בין היבטים אמוניים, מוסריים וסביבתיים ולאפשר להתמודד עם שאלות משמעותיות העולות מכך (שרלו, 2011). היהדות ידעה להתמודד עם מגוון סוגיות רוחניות וערכיות אשר התעוררו לאורך הדורות והיא אוחזת בפוטנציאל להתמודדות עם בעיות הסביבה המקומיות אל מול האתגר האקולוגי העולמי (מישורי ורובינסון, 2011).

בהתבסס על התשתית הסביבתית הנעוצה במקורות המקראיים היהודיים, במחקר נלמדו היבטים סביבתיים העולים מעולמן של הנשים החרדיות בחיי היום יום שלהן. חלק מהיבטים אלו נבחנים דרך פרספקטיבה פרשנית, כלומר, האם נשים אלו נוטות לחבר בין פרקטיקות הלכתיות שהן מקיימות לאלמנטים סביבתיים, כמו למשל ברירת קטניות כדפוס פעולה של כשרות לבין הפרדת פסולת. ניתן אפוא למקם את זיהוי הזיקה הרעיונית בין ההלכה לסביבה גם בתוך ניתוח של ההעדר העולה מהמחקר. כלומר אילו נושאים סביבתיים נוספים נעדרים מהשיח החרדי כפי שנלמד ממחקר זה, כמו שימוש במים, צמחונות ועוד. חלק מנושאים אלו אינם מצויים על השולחן החרדי ומופיעים בסדר עדיפות נמוך מאוד בעולמם, לעיתים מסיבות הקשורות לפרנסה ולעיתים מטעמים של העדר ידע וחינוך סביבתי שאינו מותאם דיו לעולמם ההלכתי-ערכי (Alkaher, Goldman and Sagy, 2018).

**קשר בין פרקטיקות הלכתיות לסביבתיות. האומנם?**

יחידת המטבח בבית נחשבת לאחד ממרחבי האחריות של נשים בחברות רבות, ובאופן מיוחד בנוגע לאישה החרדית. היא פועלת בתוכו משך שעות רבות במהלך השבוע וביתר שאת לקראת ההכנות לשבת. היא מקיימת הלכות כשרות שונות בהתאם למידת אדיקותה, בחירותיה והעדפותיה וכן ובהתאם למצבה הסוציו-אקונומי. כך נבחנו השימושים השונים שעושות הנשים בתכתיבים ההלכתיים במטבחן הביתי ועד כמה הן נוטות להטעין שימושים אלו במשמעויות סביבתיות.

ההלכה אינה מקובעת

בעלות התשובה בהשוואה לנשים החוצניקיות משקיעות זמן רב להכנות הקשורות לכשרות ולמזון. ידן אינה משגת לרכוש מוצרי מזון 'בדוקים', הנחשבים לכשרים ויקרים יותר, בהשוואה לנשים החוצניקיות. שמירה על איסור "בל תשחית", על פיו אין להשחית או לזרוק לפח האשפה שיירי מזון שעדיין ראויים למאכל, עולה אצלן באופן נרחב והעניין הסביבתי או הטענת שימושיהן במשמעות סביבתית מתבטאת באופן מועט. כך למשל **ברכה** מתארת בדיקה יסודית של הקטניות לפני הבישול הנחשבת לפרקטיקה הלכתית הקשורה למזון: מצד אחד קנייה בזול של בשר מוכשר ללא צורך להכשירו כבעבר. מצד שני, היא מתארת בדיקה יסודית של כל הקטניות והדגנים לפני הבישול בהם היא משתמשת. פרקטיקה הלכתית זו לא נטענת מבחינתה במשמעות סביבתית כזו או אחרת. מדבריה ניתן ללמוד כי היא נוקטת בסדרת פעולות של כשרות לפני פעולת הבישול. הקשר בין ניקיון לקדושה עולה בהמשך לשאלתי האם מכירה ברכה אזכורים מקראיים או הלכתיים הקשורים לשמירה על הסביבה: "אנחנו יודעים שמקום נקי, השכינה נמצאת שם. אז תמיד צריך לנקות. מפריע לי מאד שמלוכלך, אני מרגישה ממש חילול השם שכל אחד זורק מה שהוא רוצה. אדם שלא נקי, הוא לא יכול להניח תפילין. זה הלכה". ברכה מתנה קדושה בניקיון הגוף והמרחב.

בדומה לברכה, גם **נחמה** מתארת פרקטיקות הלכתיות המתקיימות במטבחה: "בדרך כלל זה מאד מאד נקי הארוז (הקטניות הארוזות) אני ממש בוררת ככה כמו פעם מסתכלת אם צף משהו, איזה נמלה או ג'וק או משהו כזה והם יוצאים ממש נקיים, אחד אחד". נחמה מפרידה במקרר בין מוצרי חלב לבשר, פרקטיקה שמטרתה לנקוט משנה זהירות לערבוב בין חלב ובשר: "יש לי מגרה של חלבי. מגרה של גבינות וחלב ומשתדלים בדרך כלל לשים את החלב למטה שלא ישפך על הבשר או משהו כזה". מעשי הבריאה הם מתנה, מתארת נחמה מנקודת מבט אנתרופוצנטרית: "קיבלת עולם יפה, קיבלת דשא, אדמה, כבישים. זה דבר שעבדו עליו, טרחו ועמלו ועשו ובנו. צריך לשמור על מה שאפשר, לא לקלקל". נחמה מדגישה את קפדנותה בענייני כשרות ומחברת זאת לשמירה על הבריאה.

**מרים** מעלה מספר דוגמאות נוספות הקושרות בין ההלכה לסביבה: "התורה, ההלכה היא לא מקובעת ולא מרובעת. יש כללים שבזה ניתנת התורה ולפי זה נמדד. למשל יש משפט מאד יפה שאפשר לעשות אתו הרבה דברים: ואהבת לרעך כמוך. כמו שאתה רוצה לבוא לגינה נקייה, תדאג שאחרי שאתה תלך תשאיר את זה נקי למישהו אחר. כי כמו שאתה אוהב את עצמך תאהב את האחר. למשל עץ פרי, את לא יכולה לכרות אותו. הוא מניב פרי, הוא נותן תוצרת, הוא מועיל לבריאה. בכלל, כל הבריאה, הקדוש ברוך הוא ברא אותה אנחנו מאמינים אז יש לנו יותר ערך לזה. לאדמה, לעצים, לאוויר, לים, לכל הדברים...ההלכה היא גמישה, אנחנו לא יודעים עד כמה. זה נתון לבחירתו האישית של כל אחד ואחד, זה לא בא בכלליות. אבל ברמת העיקרון התורה כן מדריכה את האדם איך להתנהג לבריאה". מרים מדגימה שוב בדומה לנחמה, נקודת מבט אנתרופוצנטרית. היא בוחרת בחזרתיות על קביעות ('ואהבת לרעך כמוך...כמו שאתה אוהב את עצמך תאהב את האחר...') ומשתמשת במשאב הזה כדי להעניק תמונה 'טובה' יותר להלכה וליחס שלה לבריאה. היא מחזקת את הדימוי הסביבתי אותו היא מניחה שאני מחפשת באמצעות הרטוריקה שהיא בוחרת. באופן דומה היא מחברת בין קיום מצוות שנת שמיטה לשמירה על הסביבה דרך הדגמתה כיצד חשבה התורה גם על העץ: "למשל היה שנה שעברה שנת שמיטה, נכון? את לא יכולה להיכנס לשדה, לקטוף בפראות. את תהרסי את העץ, את צריכה לדעת גם איך לקטוף את זה. גם על זה ההלכה מדברת. את יכולה להיכנס, את יכולה לקחת כי זה הפקר אז את יכולה לקטוף להנאתך, לצרכים שלך אבל את לא יכולה לקחת בכמות מסחרית, את לא יכולה לקחת ולהשחית את העץ כי הוא לא יגדל טוב. אז גם על העץ התורה חשבה...אפילו בזריעה באדמה, יש לזה חוקים איך לזרוע, איפה לזרוע. למשל אם את זורעת ענבים אסור לך בכרם הזה לזרוע שום דבר. זה החוזק של האדמה, זה מה שהאדמה צריכה לתת. גם על זה ההלכה מסתכלת, כאילו התורה, שהקדוש ברוך הוא שברא את העולם והוא יודע את כל הדברים, מה שטוב לאדמה, מה שטוב לאוויר, מה שטוב לצמח הזה". מדבריה של מרים עולה באופן חזק חיבור צרוף ומנומק בין הלכה לסביבה.

**מוריה**, לעומת יתר בעלות התשובה שהשתתפו במחקר זה, מעניקה פרשנות סביבתית הנחשבת לשונה מהמקובל לציווי "בל-תשחית", בעקבות הרצאה בנושא סביבה בה נכחה בעבר היא מייחסת את "בל-תשחית" גם לשימוש בכלים חד-פעמיים: "אני, בל-תשחית חשבתי שאני לוקחת את הכוס, את הכפית, אני זורקת וחבל. הבל-תשחית שהבאתי מהם, זה אתה בכלל משחית את היסוד. אתה משחית את האדמה. את הבריאה. בכלל...מה קורה עם הצמחייה? אז זה מאד דיבר אלי". מוריה שאבה את ההשראה לדבריה מהרצאה בנושא סביבה בה השתתפה מספר שנים קודם כחלק מהעשרה חינוכית-קהילתית. היא בוחרת להשתמש בציווי הלכתי האוסר השלכה של שיירי מזון ומחילה אותו גם על כלים חד-פעמיים. בכך היא מחזקת את דימוי הזהות הסביבתית שהיא מניחה שאני מצוידת בה.

**חגית** מתארת בפרוטרוט פרקטיקות הלכתיות בנושא כשרות ומזון שהיא מקיימת במטבחה כמו ניקיון עלים ירוקים וברירת קטניות: "ירקות אני קונה מלכתחילה של חסלט [חברה חלוצה לגידול ושיווק של ירקות עלים כשרים למהדרין, ללא חרקים ותולעים] ואז את צריכה לעשות פיניש, בעיקרון אם את עושה את זה תחת מים זורמים זה מצוין. אבל אם את רוצה יותר אז את יכולה גם להשרות עם קצת מים של הנוזל כלים, טיפה, עם כמות גדולה, את משרה את זה כמה דקות ושוטפת בזרם של מים. כי החרקים הם בעצם בחוץ, זה לא כמו פעם שזה היה בפנים". חגית מעניקה תוקף לקשר בין הלכה לסביבה בעזרת ציטוטים מן המקרא ומעלה את הנטייה לכבד את הסביבה והאדם שבתוכה (במיוחד הדל והעני) בשל התמורה הרוחנית שהוא מקבל מכך: "שהוא ברא את האדם הראשון, אז אומרים שהוא אומר לעבדה, כלומר אני מביא לך עולם מושלם, שמור עליו ואל תקלקל. יש עניין של ארץ הקודש, ארץ ישראל שצריך לשמור על ניקיונה ועל היופי שלה. מבחינה הלכתית אנחנו צריכים לדאוג שהאזור שלנו יהיה נקי. כמו שאנחנו רוצים את הבית נקי, צריך לדעת שגם הסביבה שלנו היא צריכה להיראות. זה חלק מהכבוד שלנו, והכבוד שלנו לארץ הקודש. אבל אנשים נוטים לעשות את זה, כי כתוב שמי שמעשר הוא יכול להתעשר כי הקדוש ברוך הוא כביכול כשמלווים לדל זה כאילו מלווים לקדוש ברוך הוא. כשאדם דואג לשני אז הקדוש ברוך הוא גם מתנהג אתו באותה מידה ומעניק לו, אז כל ההסתכלות הזאתי, כל הרגישות הזאת, אז היא מאפשרת יותר לתת". מדבריה של חגית אפשר למצוא ערכים נוספים הנגזרים מההלכה, פרט לשמירה על אדמת הקודש.

הדוגמאות שהובאו מדבריהן של בעלות התשובה מדגישות את חשיבות ההיבטים ההלכתיים עבורן. מדבריהן עולה כי כולן מבצעות פרקטיקות הלכתיות במטבחיהן, אך העניין הסביבתי אינו משתלב באופן טבעי בנטיותיהן.

צדקה תמורת מחזור

בהשוואה לבעלות התשובה, הנשים החוצניקיות משקיעות פחות זמן להכנות במטבח הקשורות לכשרות. זה מתאפשר עבורן על-ידי רכישה של מוצרי מזון כשרים ובדוקים ויקרים יותר, שהן יכולות להרשות לעצמן. בנוסף לעיסוק שלהן בכשרות הן מעלות את נושא השמירה על איסור "בל-תשחית" וחלקן אף אוספות בקבוקים למחזור לטובת מצוות צדקה. עם זאת, רובן לא קושרות בין ההלכה לעניין הסביבתי, וזאת בדומה לבעלות התשובה.

**בת-שבע** מתארת פרקטיקות הלכתיות הקשורות לכשרות ומזון לצד האפשרויות הכלכליות העומדות לרשותה. היא מפרידה בין בשר, חלב ופרווה במטבחה ומציינת שממד הזמן משמעותי בחייה: "אני קונה הכל באריזות של ואקום כדי שלא יהיה לי בעיה של תולעים ואז אני משקיעה עוד חמש, עשר שקל בזה, אבל שווה לי מאשר להתחיל לברור" . מוטיב ההפרדה מתקיים גם בתת-המרחב בתוך המטבח של בת-שבע מבחינת חלוקה לאזורי עבודה ייעודיים לבשר, חלב ופרווה: "יש את הצד הבשרי ואז יש איזה קטע שהוא פרווה, שאני משתדלת לעשות בזה בצקים וכאלה ואז יש את החלבי שיש שמה כיור וארונות של חלבי, שזה נפרד. יש לי גם שני תנורים, אם כבר דיברנו על בשר וחלב אז יש לי תנור בשרי ותנור חלבי וגם יש לי שני גז שתי כיריים... היום סומכים על ההכשר. הכשרים מאוד מאוד טובים, חבל על האנרגיה והזמן... אנחנו לא מעשרים בבית, אני קונה הכל מעושר, אנחנו מפונקים". בת-שבע מצביעה על פרקטיקה הלכתית הקשורה לנתינת צדקה ובאופן עקיף לפרקטיקה סביבתית – מחזור בקבוקים: "לא יודעת איך עושים את זה. יש לנו מישהי בשכונה שכאילו לה אנחנו מביאים את הבקבוקים, זה חסד בשבילה. היא לוקחת את זה ומקבלת על זה כסף, ממש אישה מסכנה כזאתי. אז בתור חסד אנחנו מביאים לה את זה. היא גרה לידינו, לכן אני מעדיפה להביא לשכנה והיא הולכת, היא מרוויחה את הכסף, שווה לי וזהו. זה חסד שכונתי כזה. כאילו, שהיא תרוויח את השלושים אגורות", כלומר, אצל בת-שבע סביבתיות מתקשרת לרגישות חברתית – כקוד מוסרי הלכתי.

**אביגיל** מתארת פרקטיקות הלכתיות הקשורות לכשרות במטבחה. היא מנסה 'לסייע' לנדב מידע אודות סביבתיות באופן שמדגיש את התלהבותה מן העיסוק בנושא הסביבתי הקרוב לליבה: "חסלט זה לא אורגני, זה בדיוק מה שאני אומרת שאדרבא, הבעיה היא בעיה של יותר מדי חומרי הדברה, כדי למנוע את החרקים. אז אני אישית קונה גם וגם. בחסה אולי זה יותר קשה למצוא את התולעים, או את החרקים, הם עלולים להיכנס ככה ממש לתוך הגבעול אבל שאר הדברים, כמו עלים אחרים – פטרוזיליה ובזיליקום, אז זה אני כן קונה בגידול אורגני ללא דישון כימי, ללא חומרי הדברה. תפסת את הבן אדם הנכון כי אני המון המון משקיעה בזה". אביגיל מעידה על עצמה בהדגשה רבה שהיא עסוקה מאד בעניין הסביבתי, ובפרט מהיבטים של תזונה וכשרות. מידת ההקפדה על פרקטיקות הלכתיות במטבחה של אביגיל מתוארת ביסודיות: "אם רואים שהבצל הוא סגור וטרי וקשה אז אין סיכון שיהיה שם תולעים, אין כל כך הרבה סיכון אז שוטפים ומבחוץ. אבל בכל זאת ככה, אז לפעמים אם זה לא ממש ככה סגור וחזק, אז כן, או שאת רואה רווחים בין הקליפות של הבצל אז כן פותחים את הבצל, חותכים אותו ככה לרבעים ושמים במים. אז יש כאלה ששמים סבון". אביגיל מספרת על הקשר בין ההלכה לסביבה בהתייחסות ל"בל-תשחית" ולשמירה על הבריאה מנקודת מבט אנתרופוצנטרית: "בתורה בטוח שכן יש את השמירה על הסביבה ועל בל-תשחית, ויש דוגמאות כאלה שממש הכניסו לנו לראש, לא לזרוק זאת אומרת לא לזלזל אפילו בדברים קטנים. ליהודים זה דווקא די מתאים, לא אוהבים להפסיד ולא אוהבים לבזבז אז זה לשמור, לשמור על הסביבה, לשמור על מה שיש לך, לשמור על כל הטוב שקיבלנו". אביגיל מחשיבה את עצמה כמי שהעולם הסביבתי נוכח מאוד בחייה וגם היא מבססת זאת, בין השאר, על נקודת מבט אנתרופוצנטרית.

בדומה ליתר הנשים ובהמשך לשאלה האם וכיצד מתקיימות פרקטיקות הלכתיות במטבחה, מתארת **גילה** פרקטיקות הלכתיות בנושא כשרות מזון כמו ברירת קטניות והפרשת חלה. גם היא מעדיפה ויכולה להרשות לעצמה לקנות בוואקום ואינה מקשרת זאת לסביבתיות: "אני מבשלת, בדרך כלל ליום-יום. לפעמים אם יש מישהו בבית אני אגיד להם לחתוך את הסלט או לבשל, או לבדוק את הגריסים או משהו כזה. לברור, כן. אני קונה הרבה שזה בוואקום, אני עושה הפרשת חלה. קונה מוכן ואני אחרי זה עושה את החלה".

**דבורה** מדברת על הקשר בין שנת שמיטה והנגזרות ההלכתיות שלה כפי שמתבצעות בביתה ומטבחה: "קצת כמו שמיטה פה, אבל אצלנו זה רק שנת שמיטה שבתוך הבית שמים את הקליפה, שמים את הבקבוקים, שמים את הניירות, שמים את הקופסאות ומתרגלים לזה, אבל לדעתי זה קצת קשה. בשנת שמיטה יש לנו שלושה פחים. שמקדושה שביעית, מהארץ...אסור לזרוק כי זה קדוש. אבל כשמשהו מרקיב זה לא יכול כבר להיות קדוש. אז כל מה שיש לו את הקדושה לא שמים בפח". דבורה מתאמצת לייצר הקבלה בין הלכות שמיטה המתקיימות בביתה. בדוגמה שמביאה דבורה היא מבקשת לייצר הקבלה בין הפרדת פסולת ש'קצת קשה' לקיים לבין הפרדת שיירי המזון לשם קיום מצוות השמיטה אותה היא מקפידה לקיים.

טיעונים נוספים שהנשים החוצניקיות מגייסות בניסיון לקשר בין ההלכה לסביבה או לאופן בו מצוות השמיטה מיושמת במטבח הביתי מזכירים במידת מה הפרדת פסולת רטובה ואורגנית כפי שמובאים בדבריה של דבורה: "יכול להיות למשל שאם בישלתי עוגה, השתמשתי בתפוחים שזה מקדושה שביעית, שזה מהארץ, אז גם העוגה עכשיו יש לה קדושה. בתוך הבית אנחנו שומרים את זה. הפח הראשון זה נגיד קליפה מתפוח עץ, היום קילפתי תפוח עץ, שמתי בפח הראשון. אני אז מחליפה את הפח הראשון, שרק אחרי שלושה ימים שזה יושב שם אני יכולה לשים בשקית ולזרוק לפח. כשאומרים שזה כבר הרקיב. אז אני מסובבת את הפחים. יום ראשון, יום שני, יום שלישי. זה קצת קשה. אבל עושים את זה כי זה הלכה". נדמה שקיים דמיון בין שלבי ההפרדה השונים של הצומח בשנת השמיטה אותם מתארת דבורה לבין הפרדת פסולת בהקשר הסביבתי. ואולם, קשר זה אינו נעשה על ידה.

**סיכום**

הנחת המוצא החלוצית במאמר זה נשענת על הדמיון המתקיים בין הפרופיל העמלני של האישה החרדית לפרופיל סביבתני. כלומר, שישנו תואם בין דפוסי פעולה הלכתיים כמו ברירת קטניות, כשרות והפרדת בשר וחלב לדפוסי פעולה סביבתיים כמו הפרדת פסולת. המחקר יצא לדרך משאלה זו, אך הממצאים הובילו להבנת היבט זה בהקשר רחב יותר.

במאמר נבחנו פרקטיקות הלכתיות בנושא כשרות, מזון ופסולת המתקיימות על-ידי נשים חרדיות המשתייכות לשתי קבוצות שוליים מהעיר בית שמש, ההופכת לעיר בעלת צביון חרדי בשנים האחרונות– בעלות תשובה משכונת "ממזרח שמש" ו'חוצניקיות' משכונת "רמת בית שמש א'. המחקר בדק את יחסן של הנשים לדפוסי פעולה הלכתיים הקשורים לכשרות, למזון ולפסולת, כפי שהן מצהירות על מקומם של דפוסים אלה בחייהן, ואשר הן מקיימות במרחב הביתי עם התמקדות ביחידת המטבח, הנחשב לזירת שליטה מרכזית שלהן, ואת הזיקה בין יחס זה לאלמנטים סביבתיים. חלק גדול מדפוסי הפעולה ההלכתיים שעלו בקרב בעלות התשובה כללו השריית קטניות, ברירתן והקפדה על איסור בל-תשחית. חלק גדול מהפרקטיקות שעלו בקרב החוצניקיות כללו קנייה של קטניות מוכשרות בוואקום (ללא צורך לברור), שמירה על בל-תשחית ואיסוף בקבוקים חד-פעמיים למסירה לשם קיום מצוות צדקה.

הממצאים מעלים כי רוב הנשים משתי הקבוצות הזכירו בהרחבה את עניין בירור הקטניות ופרקטיקות כשרות נוספות כמו הפרדת בשר וחלב והפרשת חלה. להבדיל מבעלות התשובה אשר מקדישות יותר זמן להכנות במטבח, הנשים החוצניקיות יכולות להרשות לעצמן לקנות את הקטניות מבוררות ולכן עולה כאן הבדל מעמדי בין שתי הקבוצות. עם זאת, בקרב רוב הנשים משתי השכונות לא עלה קשר בין פרקטיקות הלכתיות לבין העניין הסביבתי. לדעתן של הנשים משתי השכונות, הקשר בין הלכה לסביבה נעוץ בניקיון ארץ ישראל כארץ הקודש. הקשר הבולט ביותר שהועלה על ידי מספר נשים הוא מתן צדקה באמצעות תרומת בקבוקים למחזור ושמירה על ניקיון הבית, הסביבה והגוף כסמל לקדושת האדמה בכדי לבצע כהלכה את עבודת השם. כמו כן, על אף הדמיון הטכני בין האופי הדקדקני שבו מתבצעות פעולות הלכתיות על-ידי נשים חרדיות במרחב הביתי לבין האופן שבו מתבצעת פרקטיקה סביבתית כמו הפרדת אשפה, עולה, כי לא מתקיימת פרשנות סביבתית של נשים אלו לעניין זה.

רוב הנשים החרדיות כפי שעולה מן הממצאים אינן תופסות שמירה על הסביבה כערך בפני עצמו, לא כל שכן ערך המצוי בראש סדר העדיפויות היום-יומי שלהן. זאת מפני שהדבר נעוץ בחסר של ידע וחינוך, פניות ומשאבים. כמו כן נמצא שלממד הזהותי-תרבותי יש השפעה רבה על פוטנציאל הסביבתיות בקרב נשים חרדיות כמו מידת אדיקות, מצב סוציו-אקונומי ועוד.

המחקר הוגבל למיקום מרחבי ספציפי – שתי שכונות בעלות מאפיינים שונים בעיר בית שמש. ואולם, הוא מוביל בהכרח לדיון במרחבים חברתיים-תרבותיים נרחבים יותר, הכוללים זהויות מעמדיות, אתניות ומגדריות מגוונות, מתוך תפיסה רחבה המבקשת לברר את הסדר הסביבתי הביתי והעירוני, שכן פעילות פרו-סביבתית קשורה באופן בלתי נפרד לזהויות חברתיות, אתניות ועוד (מרק ואחרים, 2016).

שדה המחקר, שתי שכונות בעיר בית-שמש, משמש מקרה בוחן של סביבה אורבנית דתית-חרדית מעורבת שבתוכה מתקיים ריבוי קולות והבדלים בין זרמים חרדיים-דתיים שונים. ההשקעה בהגדרות הזהות האתנית ו/או החרדית קשורה לבידול כלכלי אשר באמצעותו ניתן להסביר את הנטייה לסביבתנות או להעדרה. כלומר, יש קשר בין מצב כלכלי לבין האפשרות לקיים פרקטיקות סביבתיות.

מגבלות המחקר המרכזיות כללו היקף מצומצם יחסית של ראיונות עומק בדגימת כדור שלג. זאת על אף שהמחקר העלה מגמות משותפות מובהקות בהבנת הזיקה של המרואיינות ביחס לסדר היום הסביבתי. מידת הייצוג של שתי השכונות הנדונות במחקר - 'רמת בית שמש א' ו'ממזרח שמש' בתוך קבוצות הנשים היא מוגבלת הן בשל סוג הדגימה והן בשל הקושי הרב הנעוץ בהגעה אל קבוצת שוליים המצויה בתוך קבוצת מיעוט: חרדיות-מזרחיות וחרדיות אנגלוסקסיות בתוך החברה החרדית הכללית בעיר בית שמש.

תרומת המחקר נעוצה בהבנה שהזיקה הסביבתית של נשים חרדיות כרוכה בהיבט תרבותי-מעמדי יותר מאשר בהיבט דתי-מגדרי ונובעת מנסיבות חברתיות. המוטיבציה לאמץ סגנון חיים הנתפס כסביבתי אינה בהכרח קשורה לידע ולכן הנטיות הסביבתיות של נשים חרדיות מקבוצות שוליים משתנות בהתאם לנסיבות חייהן ולמעמדן המשתנה בחברה המסורתית-חרדית בישראל.

מחקרי המשך יוכלו לעסוק בקבוצות נשים גדולות יותר בתוך אזור גיאוגרפי חרדי נתון. כמו כן, מחקרים נוספים יוכלו לבחון במבט השוואתי נשים ממספר שכונות ביישוב נתון ואף לשלב קולות בולטים בקהילה כמו רבניות, רבנים, מובילי דעה ועוד שיוכלו לתרום נקודות מבט נוספות מבפנים על החברה החרדית בישראל ופוטנציאל ההשתתפות הרב שלה בעניין הסביבתי.

**מקורות**

אלאור, תמר, 1992. משכילות ובורות: מעולמן של נשים חרדיות. עם עובד. עמ' 7-21, 109-113, 248-253.

אלקחר, איריס, 2016. "בין הרצוי למצוי: חינוך סביבתי במציאות מרובת תרבויות בישראל". בתוך: אתגר הקיימות: חינוך ואחריות חברתית-סביבתית. בעריכת אילנה אבישר. הקיבוץ המאוחד, סדרת קו אדום. עמ' 147-173.

אריאלי, תמר, כהן, ניסים, 2013. "סביבת קונפליקט כשדה מחקר: אתגרים ומדגם כדור השלג". פוליטיקה, כתב עת למדע המדינה וליחסים בינלאומיים, תשע"ג. חוברת 22. עמ' 1-12.

בורדייה, פייר, 2018. הבית הקבילי או העולם במהופך. קלוש, רחל וחתוקה, טלי [עורכות] עברית: אבנר להב. רסלינג, סדרת ליבידו.

בורדייה, פייר, "שלוש דרכים להתבדל". בתוך: אבל מי יצר את היוצרים? מבחר כתבים, בעריכת איתמר אבן-זהר וגדי אלגזי.

בורדייה, פייר, 2005. שאלות בסוציולוגיה. עברית: אבנר להב, רסלינג. עמ' 7-19.

בן-יהושע, צבר, נעמה (עורכת), 2016. "תפיסות, אסטרטגיות וכלים מתקדמים". בתוך: "מסורות וזרמים במחקר האיכותני". מכון מופ"ת. עמ' 11-22.

בן-שחר, רבקה נריה, 2015. "להיות אשה של תלמיד חכם". בתוך: חקר החברה החרדית, כרך 2, תשע"ה. עמ' 169-192.

בראון, איריס, 2012. "אנא אפלח", נטילת עול הפרנסה על ידיה נשים החרדיות, הצדקותיה והשלכותיה". תרבות דמוקרטית, אוניברסיטת בר-אילן. עמ' 45-92.

בראון, בנימין, 2017. מדריך לחברה החרדית, אמונות וזרמים. ספריית אופקים, עם עובד. המכון הישראלי לדמוקרטיה. עמ' 7-24, 108-134, 319-321.

גודמן, יהודה, 2002. "החזרה בתשובה וזהויות דתיות חדשות בישראל בתחילת שנות האלפיים". בתוך: לא להאמין, מבט אחר על דתיות וחילוניות, בעריכת אביעד קליינברג. ירושלים, כתר, תל אביב. אוניברסיטת תל אביב, 2004. עמ' 2-6, 49-50.

גוטליב, דניאל, 2007. "העוני וההתנהגות בשוק העבודה בחברה החרדית". סדרת מחקרי מדיניות (התכנית לכלכלה וחברה), (4). מכון ון ליר.

גומבו, רות, שוורץ, שלום, 1989. "מערכת הערכים של צעירות דתיות-חרדיות בפרספקטיבה השוואתית". מגמות, אלול, תשמ"ט, ספטמבר. מכון הנריאטה סאלד. עמ' 332-360.

גופמן, ארווינג, 1980. "ביצועים". בתוך: הצגת האני בחיי היום יום. עברית: שלמה גונן. דביר/ספרי רשפים. עמ' 25-72.

גורביץ, דוד, ערב, דן, 2012. אנציקלופדיה של הרעיונות: תרבות, מחשבה, תקשורת. בבל, עמ' 332-333.

גרינשפן, איתי, 2015. "תהליכי שינוי והתפתחות בתנועה הסביבתית בישראל: מאוריינטציה מדינתית לחברה אזרחית ושותפויות". בטחון סוציאלי, טבת תשע"ו, מס' 98. עמ' 157-161.

דשן, שלמה, 1989. "להבנת הקסם המיוחד של הדתיות על המזרחים". פוליטיקה (ינואר). עמ' 40-44.

הקר, דפנה, לביא-אג'אי, מיה, קרומר-נבו, מיכל (עורכות), 2014. מתודולוגיות מחקר פמיניסטיות. הקיבוץ המאוחד, סדרת מגדרים. עמ' 7-22.

זיכרמן, חיים, כהנר, לי, 2012. חרדיות מודרנית, מעמד ביניים חרדי בישראל. המכון הישראלי לדמוקרטיה.

זרדז, נועם, 2011. הוראה בתנאי "שדה" הבניית הזהות המקצועית של מורים לחינוך סביבתי. עבודת גמר במסגרת לימודי השלמה לתואר שלישי בהדרכת רקפת סלע-שפי. בית הספר פורטר ללימודי הסביבה, אוניברסיטת תל אביב.

כהנר, לי, חושן, מאיה ומלאך, גלעד, 2016. "שנתון החברה החרדית בישראל". המכון הישראלי לדמוקרטיה, מכון ירושלים לחקר ישראל.

כהנר, לי ושלהב, יוסף, 2012. "מגטו לפרוור: תמורות בארגון המרחבי החרדי". בתוך: מהישרדות להתבססות – תמורות בחברה החרדית בישראל ובחקרה. בעריכת קימי קפלן ונורית שטדלר. מכון ון ליר והקיבוץ המאוחד. עמ' 251-272.

כץ, מיכאל, קורקוס, עידית, 2017. "חלוקת התפקידים במשפחות חרדיות לעומת משפחות חילוניות". חברה ורווחה לז, 2. יוני, 2017. עמ' 259-284.

לוי, אמנון, 1989. החרדים. ירושלים, כתר. עמ' 55-72.

לאבוב, ויליאם 1975 (1966). "טרנספורמציה של חוויה לתחביר סיפורי". הספרות 20 ,60–83.

ליאון, ניסים, 2014. "חרדיות מזרחית: אידאולוגיה קשיחה, זהות רכה". כתב עת לחקר החברה החרדית, כרך 1, תשע"ד. עמ' 1-20.

ליאופולד, אלדו, 1949. "תורת מוסר האדמה". בתוך: מקום למחשבה: מקראה בחשיבה סביבתית והגות סביבתית בת זמננו. בעריכת ג'רמי בנשטיין. מרכז השל, 2001.

ליוש, בלה, 2014. נשות הסף – נשים חרדיות מול השינוי המודרני. רסלינג. עמ' 25-52, 77-108.

מישורי, דניאל, רובינסון, דניאל, 2011. "יום הכיפורים הישראלי". אקולוגיה וסביבה 2 (4). עמ' 314-315.

מרק, שרון, אלפסי, נורית ואומר, יצחק, 2016*.* "בל תשחית – מודעות סביבתית בשכונה חרדית בעיר – אשדוד כדוגמה". אקולוגיה וסביבה (2) 7. עמ' 145-152.

נאמן-אברמוביץ', אדווה וכץ-גרו, טלי, 2007. "בסיסים חברתיים של דאגה לסביבה והתנהגות סביבתית בישראל". מגמות, Vol 4. מכון הנריאטה סאלד. עמ' 736-758.

סלע-שפי, רקפת,2009. "בין סולידריות להתנכרות: אסטרטגיות שיח של התמודדות עם דימוי קיבוצי שלילי בסיפורי יום-יום על "הישראליות". עיונים בשפה וחברה (2) עמ' 15-34.

סלע-שפי, 2009. "המאבקים על הקנון: הדינאמיקה של שימור ושל חידוש בתרבות". בתוך: קנון וכתבי קודש בעריכת יעקב שביט. תל אביב, אוניברסיטת תל-אביב, בית הספר למדעי היהדות, סדרת "תעודה". עמ' כ"ג.

סלע-שפי, רקפת וזרדז, נועם, 2015. "למה אנחנו סביבתיים ולמה לא? על הזיקה בין תרבות וזהות לבין פעולה סביבתית – ההקשר הישראלי". אקולוגיה וסביבה (1) 6, עמ' 33-39.

פלינט, שלומית, אלפסי, נורית ובננסון, יצחק, 2010. "דומים ושונים: מיקרו-סגרגציה של חרדים במרכז ירושלים"*.* סוציולוגיה ישראלית(יב) 1. עמ' 81-110.פרידמן, מנחם, 1988. "האשה החרדית". דפי דיון, מכון ירושלים לחקר ישראל. עמ' 1-16.

פרידמן, מנחם, 1991. החברה החרדית – מקורות, מגמות ותהליכים. מכון ירושלים לחקר ישראל. עמ' 115-141.

קהת, חנה, 2008. פמיניזם ויהדות: מהתנגשות להתחדשות. משרד הבטחון – ההוצאה לאור. עמ' 7-10, 53-63.

קפלן, קימי, 2003. "האשה החרדית, חינוכה ומעמדה". בתוך: חרדים ישראלים: השתלבות בלא טמיעה? בעריכת עמנואל סיון וקימי קפלן. מכון ון ליר והקיבוץ המאוחד. עמ' 251-253.

קפלן, קימי, 2007. בסוד השיח החרדי. מרכז זלמן שז"ר לתולדות ישראל, ירושלים. עמ' 15-43, 95-136, 208-217.

רגב, מוטי, 2011. "הון תרבותי ושדה הייצור התרבותי: עבודתו של פייר בורדייה". בתוך: סוציולוגיה של התרבות, מבוא כללי. האוניברסיטה הפתוחה. 279-294.

שלהב, יוסף וקפלן, מוטי, 2003. הקהילה החרדית ואיכות הסביבה, מחקרי המרכז למדיניות סביבתית, מס' 8. מכון ירושלים לחקר ישראל עמ' 14-19.

שלסקי, שמחה, אלפרט, ברכה, 2007. דרכים בכתיבת מחקר איכותני: מפירוק המציאות להבנייתה כטקסט. מכון מופ"ת, תל אביב. עמ' 60-63.

שרלו, יובל, 2011. "על קיימות ביהדות". אקולוגיה וסביבה (1), עמ' 78.

שקדי, אשר, 2003. "מילים המנסות לגעת: מחקר איכותני – תיאוריה ויישום". רמות, אוניברסיטת תל אביב. עמ' 55-61.

שרעבי, אסף, 2014. "דתיות 'רכה' ודתיות 'קשיחה': המקרה של תנועת התשובה בישראל". בתוך: מעבר להלכה: מסורתיות, חילוניות ותרבות העידן החדש בישראל. עיונים בתקומת ישראל, כרך שביעי, בעריכת ידגר, יעקב, כ"ץ, גדעון ורצבי, שלום. מכון בן-גוריון לחקר ישראל והציונות, אוניברסיטת בן-גוריון בנגב. עמ' 434-460.

Alfasi, N, Flint Ashery, S and Benenson, I, 2013. “Between the Individual and the Community: Residential Patterns of the Haredi Population in Jerusalem”. International Journal of Urban and Regional Research, Vol 37.6. 2170-2172.

Alkaher, Goldman and Sagy, 2018. "Culturally Based Education for Sustainability – Insights from a Pioneering Ultra-Orthodox city in Israel". *Sustainability*, 10, 3721, 21-22.

Ben Shahar, Rivka Neriya, 2015. "At 'Amen Meals' It's Me and God" – Religion and Gender: A New Jewish Women's Ritual. *Cont Jewry* 35, 153–172.

Benstein, Jeremy, 2006. The way into Judaism and Environment. Jewish Lights Publishing, Woodstock, VT, USA. 11-12, 23-25.

Bourdieu, Pierre, 1970. "The Barber House of the World Reversed. Journals sagepub.cm. *Social Science Information*.

Bourdieu, Pierre, 1990. *The Logic of Practice*, Cambridge: Polity.

Bucholtz, Mary, 1999. “’Why be Normal?’: Language and Identity Practices in a Community if Nerd Girls”. *Language in Society* 23, 203-223.

Caplan, Kimmy, 2003. "The Internal Popular Discourse of Israeli Haredi Women". *Archives de Sciences Sociales des Religions*, 123, 77-101.

Elias, Norbert, 1994. *The Civilizing Process*, trans. by: Edmund Jephcott, Oxford and Cambridge: Blackwell.Giannini, Mirella, Minervivni, Dario, 2017. "A relational approach for the understanding of the hegemonic masculinities. Insights from Pierre Bourdieu, Georg Simmel and Marianne Weber". *About Gender, International journal of gender studies*. Vol 6, (11), 1-28.

Gee, James Paul 1996. "Discourse Analysis: Status, Solidarity and Social Identity”. In: idem. *Social Linguistics and Literacies: Ideology in Discourses*. London: Tylor and Francis, 90-121.

Gumperz, John J. 1979. "The Retrieval of Socio-Cultural Knowledge in Conversation". *Poetics Today*, 1)1-2), 273- 286.

Hitzhusen, Gregory, 2006. “Religion and Environmental Education: building on common ground”. *Canadian Journal of Environmental Education.*Vol 11,9-11, 21-22.

Hochhaeusl, Sophie, 2013. "From Vienna to Frankfurt inside Core-House Type 7: A History of Scarcity through the Modern Kitchen". *Architectural Histories*, 1(1), Art.

Hunt, Scott A. and Kimberly A Miller 1997. “The Discourse of Dress and Appearance: Identity Talk and a Rhetoric of Review”. *Symbolic Interaction* 20(1), 69-82.

Lamont, Michel, 1995. "National Identity and National Boundaries Patterns in Franceand the United States". *French Historical Studies* 19(2), 349-365.

Polanyi, Livia, 1981*s*. "What stories can tell us about their teller's world". *Poetics Today* (2), 97-112.

Snow, David A. and Leon Anderson 1987. “Identity Work among the Homeless: The Verbal Construction and Avowal of Personal Identities”. *The American Journal of Sociology* 92(6), 1336-1371.

Stadler, Nurit, 2009. Yeshiva Fundamentalism: Piety, Gender and Resistance in the Ultra-Orthodox World. NYU Press, New York. 4-5, 11-14.

Swidler, A, 1986. "Culture in Action". *American Sociological Review* 51, 273-286.

Vogel, David, 2001. “How green is Judaism? Exploring Jewish Environmental Ethics”. Business Ethics Quarterly, Vol 11 Issue 2. 349-363.

White, L., Jr., 1967. "The Historical Roots of Our Ecological Crisis". Science 155: 1203-1207.

1. לקריאה נוספת: <https://www.zman.co.il/43501/> [↑](#footnote-ref-1)
2. לקריאה נוספת: <http://kav-itonut.co.il/wp-content/uploads/2021/01/%D7%97%D7%95%D7%9C%D7%95%D7%9F.pdf> [↑](#footnote-ref-2)
3. המשתייכות לקבוצות שאינן נמנות עם הזרם המרכזי החרדי כמו חסידים, ליטאים וכו'. במחקר הנוכחי הכוונה לנשים חוזרות בתשובה ולנשים 'חוצניקיות' מהגרות אנגלו-סקסיות. [↑](#footnote-ref-3)